Onderwyser met speelgoedgeweer beroofArgieffoto ŉ Onderwyser is Dinsdagoggend in Johannesburg op pad skool toe met ŉ speelgoedgeweer beroof en aangerand. Ao. Xoli Mbele, polisiewoordvoerder, het Woensdag gesê vyf mans het die 50-jarige onderwyser op die hoek van Polly- en Jeppestraat in die middestad oorval. “Een van die mans het die speelgoedgeweer op die slagoffer gerig,” het Mbele gesê. “ŉ Ander verdagte het die onderwyser met ŉ onbekende voorwerp oor die kop geslaan.” Die aanvallers het R150 en twee selfone gebuit en gevlug. “ŉ Polisiebeampte wat nie aan diens was nie, het gesien die man se kop bloei en ondersoek ingestel.” Twee verdagtes, onderskeidelik 22 en 26 jaar oud, is kort daarna in hegtenis geneem. Die polisie het beslag gelê op die speelgoedgeweer. Die gesteelde geld en selfone is nie teruggekry nie. Die verdagtes moet binnekort in die Johannesburgse landdroshof verskyn. Mbele het gesê die polisie is op die spoor van die ander drie verdagtes.